5e Reeks van 'Uit ŉ ander hoek' - RSGplus
5e Reeks van ‘Uit ŉ ander hoek’
Gepubliseer op 26/03/2019. 26/03/2019
Jean Oosthuizen (links voor) en twee van sy gaste uit die vorige reeks dr Ben du Toit (agter) en dr Heinz Mödler (regs voor).
Die program Uit ŉ ander hoek waar Jean Oosthuizen en sy gaste vanuit ŉ ander hoek oor godsdiens en spiritualiteit gesels, is Sondagaande van 7 April net na die sewe uur nuus weer terug op die lug.
Dit is die vyfde reeks van dié gewilde program propvol nuwe gaste en temas. Uit ŉ ander hoek bied aan gewone mense én bekendes ŉ geleentheid om eerlik, gemaklik en reguit in ŉ veilige ruimte oor godsdiens, spiritualiteit en ander verwante sake te gesels.
Die doel van die program is om luisteraars bekend te stel aan die spirituele leefwêreld van mense wie se spiritualiteit dikwels nie deel van die hoofstroom-godsdiensbeoefening is nie. Dit is nie ŉ debatprogram waar teenoorstaande geloofstandpunte teen mekaar opgeweeg word nie. Uit ŉ ander hoek wil diverse en soms ook omstrede geloofstandpunte op die tafel plaas en dit aan die luisteraars self oorlaat om te besluit wat hulle daarvan dink.
Die deelnemers aan die program is nie beperk tot enige spesifieke geloof nie. Dit sluit mense van alle gelowe in. Dit is ook nie ŉ christelike program waar daar net met Christene gesels word nie. Dit weërspieël ook die menings van mense wat nie in die Christelike tradisie staan nie, soos ongelowiges en agnostici, sonder om luisteraars se geloof aan te vat of te verkleineer. Ons wil graag luisteraars ook laat nadink oor ander standpunte.
In die nuwe reeks kan luisteraars onder meer uitsien na ŉ gesprek oor die verskil tussen gesonde selfliefde en ŉ sieklike selfliefde waar dit net oor jou eie ego gaan.
Ons wil ook weet hoe relevant die hoofstroom Afrikaanse Kerke nog is en wat kan die kerk doen om te hervorm en by moderne omstandighede aan te pas as hy wil relevant bly.
Vanjaar is ook verkiesingsjaar. Suid-Afrika is ŉ diep verdeelde land waar baie Suid-Afrikaners worstel om vrede te maak met die wonde van die verlede. Wat beteken vergifnis gegewe ons politieke agtergrond en herkoms en hoe raak dit mense aan beide kante van die politieke spektrum se spirituele lewe? Jean gesels onder andere met Lukhayo Calata wie se pa een van die Cradock vier was wat deur die veiligheidspolisie vermoor is en dr Deon Snyman wat help om versoening en restitusie tussen mense te bewerkstellig.
Nog ŉ aktuele saak wat in die komende reeks opnuut uit ŉ ander hoek bekyk word is die verhouding tussen Moslems en Christene. Waarom is daar soveel vyandigheid tussen sommige Moslem- en Christen-gelowiges? Waar kom die vyandigheid vandaan en hoe moet mens dit hanteer met verwysing na die skietvoorval by die Moskees in Nieu-Seeland. Bekende Moslem en Christen-leiers sal aan die gesprek deelneem.
Die program het ontstaan toe Magdaleen Krüger vir Jean vier jaar gelede tydens ŉ gesprek by die Woordfees gevra het om ŉ reeks programme vir RSG te maak oor spiritualiteit buite die tradisionele Afrikaanse hoofstroom godsdienste. Sedertdien het Uit ŉ ander hoek ŉ huishoudelike naam in baie huise geword waarna luisteraars van regoor die wêreld inskakel om sonder grense na ander geloofstandpunte te luister.
Dit is ŉ program waar daar eerlik en reguit oor geestelike sake gesels word en nie weggeskram word om ook minder bekende en selfs uitdagende denkrigtings oor geloof en spiritualiteit op die tafel te sit nie. Ons leef in ŉ diverse omgewing waar mense hulle spiritualiteit verskillend uitleef.. As ŉ sekulêr radiostasie bied RSG bied daardie platform.
Luisteraars kan gerus RSG se webwerf en Uit ‘n ander hoek se facebookblad dophou om op hoogte te bly van die nuwe onderwerpe wat bespreek gaan word.